Estoria 85: Naiyanak ni Jesus iti Kuadra
AMMOM kadi daytoy bassit nga ubing? Wen, isu ni Jesus. Isut’ kaiyan-anak iti maysa a kuadra. Ti kuadra ket isut’ pagap-apunan ti an-animal. Pinagidda ni Maria ni Jesus iti kulloong, a pagpakpakanan ti an-animal.
Apay nga addada ditoy? Ti agturay ti Roma nangaramid ti linteg a tunggal maysa agsubli iti ilida nga isut’ nakaiyanakanda tapno maisurat ti naganda iti libro. Naiyanak ni Jose ditoy Betlehem. Ngem idi dimtengda ken Maria ditoy, awanen ti mapagdagusanda. Isu a napanda ditoy yan ti an-animal. Ken iti daytoy nga aldaw, impasngay ni Maria ni Jesus.
Makitam kadi dagiti papastor nga umay kumita ken Jesus? Addada idi idiay taltalon nga agay-aywan ti karkarneroda, idi nagparang ti anghel kadakuada! Kuna ti anghel: ‘Dikay agbuteng! Adda naimbag a damag nga iyegko kadakayo. Ita nga aldaw idiay Betlehem, ni Kristo nga Apo naiyanaken.’ Ket apaman latta immay ti adu nga anghel ket nagdaydayawda iti Dios. Dagdagus dagitoy a papastor dardaras a binirokda ni Jesus, ket itan isut’ nasarakandan.
Ammom kadi no asino a talaga ni Jesus? No malagipmo, iti umuna nga estoria daytoy a libro naammuantayo maipapan ti umuna nga Anak ti Dios. Daytoy nga Anak ti kadua ni Jehova a nangaramid kadagiti langit ken ti daga ken isuamin. Isu ni Jesus daytoy!
Wen, innala ni Jehova ti biag ti Anakna manipud langit ket inkabilna iti aanakan ni Maria. Nangrugi a dumakkel ti ubing idiay tian ni Maria, kas met laeng ti dadduma nga ubbing dumakkelda iti tian ni nanangda. Ngem daytoy isut’ Anak ti Dios. Itan makitamon no apay a nakaragragsak dagiti anghel a mangibaga kadagiti tattao a naiyanaken ni Jesus?
Lucas 2:1-20.
Dagiti Saludsod
- Siasino ti bassit nga ubing iti ladawan, ket pangipaiddaan kenkuana ni Maria?
- Apay a naiyanak ni Jesus iti maysa a kuadra nga ayan dagiti animal?
- Iti ladawan, siasino dagiti lallaki a sumsumrek iti kuadra, ket ania ti imbaga kadakuada ti maysa nga anghel?
- Siasino a talaga ni Jesus?
- Apay a maawagan ni Jesus kas Anak ti Dios?
Kanayonan a salsaludsod
- Basaenyo ti Lucas 2:1-20.
Ania ti akem ni Cesar Augusto iti pannakatungpal ti padto maipapan iti pannakayanak ni Jesus? (Luc. 2:1-4; Mik. 5:2)
Kasano a ti maysa a tao ket maibilang kadagidiay madakdakamat kas “tattao nga addaan naimbag a nakem”? (Luc. 2:14; Mat. 16:24; Juan 17:3; Ara. 3:19; Heb. 11:6)
No dagidiay napakumbaba a papastor a Judio ket addaanda iti rason nga agrag-o iti pannakayanak ti Manangisalakan, ania ti napatpateg pay a panggapuan nga agrag-o dagiti adipen ti Dios ita? (Luc. 2:10, 11; Efe. 3:8, 9; Apoc. 11:15; 14:6)
Ammuem ti Ad-adu Pay
Kaano a Nayanak ni Jesus?
Ammuem no apay a maramrambakan ti Krismas iti Disiembre 25.
ilo_Latn ilo_Latn ilo_Latn ilo_Latn ilo_Latn ilo_Latn kea_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn